ร้านข้าวมันไก่ร้านนี้เป็นอีกร้านในละแวกบ้านที่เรากินเป็นประจำ ความจริงร้านนี้ควรจะชื่อน้าใจข้าวมันไก่เสียมากกว่า ที่บอกว่าควรเรียกชื่อนี้ เพราะ ใจเป็นชื่อของน้าเจ้าของร้านที่เราเห็นเขาขายข้าวมันไก่มาตั้งแต่จำความได้ ก่อนหน้านี้น้าใจเคยขายข้าวมันไก่ให้ร้านหน้าถนน ก่อนจะแยกมามีร้านข้าวมันไก่เป็นของตัวเองในที่ปัจจุบัน

เราชอบทานข้าวมันไก่มาก เคยไปทานเจ้าดังๆมามากมาย ร้านไหนเขาว่าดีว่าเด็ดเราเหมาไปหมดแต่สุดท้ายก็กลับมาตายรังที่ร้านน้าใจเสียทุกครั้ง เพราะในความรู้สึกเรา ไม่มีร้านไหนที่ถูกจริตเราเท่าร้านนี้อีกแล้ว ไม่ว่าจะเป็นข้าวมันที่นุ่มและไม่มันเยิ้มเกินไป เนื้อไก่ที่ทั้งฉ่ำนุ่มนวลไม่มีความเหนียวเคี้ยวเพลินๆละลายหายลงคอ แถมยังให้มาเสียเยอะ กินจานเดียวอิ่มได้สองมื้อแถมน้ำซุปที่ให้ใช้ซดระหว่างทานก็กลมกล่อมโล่งคอเป็นอย่างมาก 

ที่รู้สึกจะไม่ค่อยถูกใจเราเห็นจะมีแต่น้ำจิ้ม เรารู้สึกว่ายังไม่เข้มข้นเท่าที่ควร แต่หักลบกลบกับส่วนอื่นๆก็ถือว่า ร้านข้าวมันไก่ของน้าใจนี่อร่อยสำหรับเรามาก 

ด้วยสนนราคา ไม่เกิน 40 บาทแต่เจ้าของร้านใจป้ำให้เยอะไม่มีอั้น จะซื้อแค่ข้าวมันเปล่ามาทานเขาก็ขาย จะซื้อกระดูกไก่ไปให้น้องหมาแทะที่บ้านที่ร้านก็มีให้บริการ ร้านนี้จึงน่าจะเป็นอีกร้านที่คอข้าวมันไก่ควรจะแวะมาทานสักที ไม่งั้นเสียดายแย่

ปล.ที่นี่มีขายข้าวมันไก่ทอดด้วย แต่อย่างที่เราเคยรีวิวไปว่า เราชอบข้าวมันไก่ทอดของร้านป้าเม้ามากกว่า เลยขอไม่พูดถึงนะจ๊ะ



